遊密菴分韻賦詩得還字
作者：朱熹
朝代：宋

paragraphs: 我行得佳友，勝日尋名山。
春山既妍秀，清溪亦潺湲。
行行造禪扉，小憩腰脚頑。
窮探意未已，理策重躋攀。
入谷翳蒙密，俯澗隨泓灣。
誰將百尺綃，掛此長林間。
雄聲殷地厚，洪源瀉天慳。
偉哉奇特觀，償此一日閑。
所恨境過清，悄愴暮當還。
顧步三嘆息，人生何苦艱。